Хатын-кыз дигән афәттән Аллам сакласын!..

	Илебездә, җиребездә сәясәтчеләр белән артистлар гына калган диярсең: телеканалларның кайсын гына ачсаң да – шулар. Һаман шул ук депутатлар, политологлар, эреле-ваклы түрәләр дөньякүләм, илкүләм сәясәт турында ярсып ярсып гәп куерталар. Үзләренең ялкынлы чыгышлары белән фикерләү, ораторлык сәләтләрен күрсә-түләреме, әллә инде халык башына кирәксез уйлар керә күрмәсен дип тырышуларымы...	 Кайда “шылт” чыкса, алар телендә “шалт-шолт” итә башлый. Барысы да укыган, галим кешеләр бит, минем ише наданнар аңларлык итеп кенә сөйләмиләр. Шунысын гына аңлыйм: безнең илебез, хөкүмәтебезнең сәясәттә барган юлы иң турылардан, иң гаделләрдән икән. Тик моны бүтән ил җитәкчеләре генә нигәдер аңламыйлар, аңларга теләмиләр икән. Шуны да аңламаган хөкүмәт даирәләре йә явызлар, яки ахмаклар булып чыга бит инде. Ярар, бу хәлләрне минем баш кабул итми, үзләре аңласыннар дип, әлеге каналны сүндереп, икенчесенә күчәм. Ә монысында, Ходайның хикмәте, бер артист “Секрет на миллион”га килгән, үзенең серләрен чишеп, акча эшләргә нияте. Соң, ачуым да бер килмәгәе, бу артистның заманында кемнәр белән типтергәне, санап бетермәслек мәхәббәт романнары, сөяркәләре турында сөйләп утыруы ни пычагыма кирәк? Саруым кайнап, монысын да сүндереп, бүтәнен ачам. Монысында бөтенләй әкәмәт: бер-ике генә түгел, санап бетергесез артист халкы җыйналган, шау-гөр киләләр. Бака туе диярсең, берсенең сүзен икенчесе ишетми, аңламый, барысы да кычкырыша. Әлеге дә баягы тагын бер, үзе инде күптән “теге” дөньяга китеп барган артистның гөнаһларын тикшерәләр икән: кайда ничә хатыны, ничә баласы булган, күпме малы калган, кемнәргә күпме өлеш тигән... Моңа чаклы билгеле булмаган хатыны, үзенең баласы белән килеп ДНК ясаткан, хәзер өлеш даулый. Әгәр дә ДНК тикшерүе кинәт пәйда булган баланы мәрхүмнеке дип таныса да, бахырның законлы хатыннары, балалары, мал бүлмәс өчен, баланы танырга, туганнары дип кабул итәргә теләми. Студиягә чакырылган кунаклар ике якка бүленеп, сәгатьләр буена акырышалар. Ничә еллар дәвамында үзләре телеканаллар өчен “ризык” булган Прохор Шаляпин, аның аерган карт хатыны, артист белән кавышырга маташып оятка калган яшь кәләше дә шунда, хәзер инде бүтәннәргә акыл өйрәтеп шоудан-шоуга йөриләр, телевидение “йолдыз”ларына әйләнделәр. Менә шундый “секс-символ” артистларны күрсәм бөтенләй укшыта башлый. Тизрәк сүндереп, чираттагысын ачам. Әнекәйгенәм, сүз куешканнар диярсең, монысында да артистлар! “На самом деле”да “ялган детекторы”нда утыралар. Күптән түгел үлгән артистның калган малы тигез бүленгәнме-юкмы – шуны тикшерәләр. Ул “детектор” дигәннәре кешенең дөресме, ялганмы сөйләгәнен үзе дөрес күрсәтә микән соң?.. Бер Алла беләдер дә, шул аппарат хуҗалары беләдер. 
	Рәҗәб ӘХМӘТОВ, Чаллы	
Татарстан яшьләре

	№ --- | 11.03.2018	


